OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Uredba Sveta (EU) 2015/104 določa ribolovne možnosti za leto 2015 za nekatere staleže rib in skupine staležev rib, ki veljajo za vode Unije in za plovila Unije v nekaterih vodah zunaj Unije. Te ribolovne možnosti se v obdobju, v katerem veljajo, običajno večkrat spremenijo. Namen predlaganih sprememb je spremeniti Uredbo (EU) 2015/104, kot je opisano spodaj.

Svet je 19. januarja 2015 sprejel Uredbo Sveta (EU) 2015/104 o določitvi ribolovnih možnosti za nekatere staleže rib in skupine staležev rib, ki veljajo za vode Unije in za plovila Unije v nekaterih vodah zunaj Unije. Uredba določa celotni dovoljeni ulov (v nadaljnjem besedilu: TAC) za papalino in z njo povezan prilov v vodah Unije razdelka ICES IIa in podobmočja ICES IV v višini 227 000 ton za leto 2015, kar temelji na mnenju Mednarodnega sveta za raziskovanje morja (ICES), ki je bil na voljo v času določanja ribolovnih možnosti.

ICES je 30. junija 2015 izdal mnenje za papalino v Severnem morju, ki zadeva obdobje od julija 2015 do junija 2016 in za navedeno obdobje dovoljuje največ 506 000 ton celotnega želenega ulova. Pozitivno mnenje je predvsem posledica rekordnega zaposlovanja in novih ocen smrtnosti ter posodobljenih vhodnih podatkov za model.

V Evropski uniji se ribolovne možnosti določajo na letni ravni, zato bi bilo treba ribolovne možnosti za leto 2015 spremeniti, da se omogoči delno povečanje celotnega dovoljenega ulova za papalino. To delno povečanje ribolovnih možnosti v letu 2015 se bo upoštevalo pri predlogih za ribolovne možnosti v letu 2016.

Glede na najnovejše mnenje ICES je sled v razdelku ICES IIIa znotraj varnih bioloških mej, kot je opredeljeno v členu 4(18) Uredbe (EU) št. 1380/2013 in za namene člena 15(8) navedene uredbe.

Stalež sleda v razdelku VIIa južno od 52° 30’ S in VIIg, h, j, k (Irsko morje, Keltsko morje in jugozahodno od Irske) je bil leta 2015 ocenjen in spremenjen je bil ocenjevalni model. Rezultat ocene je bila sprememba ocene staleža in v skladu z mnenjem je za leto 2016 možno bistveno povečanje TAC. Ker so to jesenske ribolovne dejavnosti, je za ribiško industrijo koristno, da se omeji povečanje ribolovnih možnosti že v letu 2015, poleg tega to ne škoduje staležu. To delno povečanje ribolovnih možnosti v letu 2015 se bo upoštevalo pri predlogih za ribolovne možnosti v letu 2016.

TAC za norveškega moliča v razdelku ICES IIIa in vodah Unije razdelka IIa ter podobmočja IV se uporablja od 1. januarja do 31. oktobra 2015. Ker bo mnenje ICES izdano šele v zadnjem četrtletju 2015, bi bilo treba obdobje uporabe tega celotnega dovoljenega ulova podaljšati do konca leta 2015, da se zagotovi, da je ta stalež v obdobju med 1. novembrom in 31. decembrom 2015 zajet v celotni dovoljeni ulov.

Po posvetovanjih z Norveško se lahko zdaj za rdečega okuna v norveških vodah podobmočij I in II določi celotni dovoljeni ulov v višini 1 500 ton. Predlog Komisije vključuje ta sporazum in določa kvoto EU in kvote zadevnih držav članic.

•Usklajenost z obstoječimi določbami na področju politike

Predlog je skladen s skupno ribiško politiko iz Uredbe (EU) št. 1380/2013.

•Usklajenost z drugimi politikami Unije

Predlog je skladen z drugimi politikami Unije.

2.PRAVNA PODLAGA, SUBSIDIARNOST IN SORAZMERNOST

•Pravna podlaga

Predlog temelji na členu 43(3) Pogodbe.

•Subsidiarnost (za neizključno pristojnost)